آزمانک: نزردوست
 منی دلءَ جست کن
گیشترمکتبیاں سی پارہ ھلاس کتگ اَت-استادآھاںءَ گُشگءَ اَت کہ دیمے جماءَ انشااللہ کرآن ءَ بندات کنیں-
 ماسَئیں انگت اََ اٍ اُُ اَتیں استادءَ چامپٹ برزءَ برت ءُ لُنٹ گَٹ پاتکاں چماں پچ کن اِت بچاراِت شمے ھمسرواں’ ماہ ءِ پورائی ءَ جُز ھلاس کُتگ بلے شُمارا کلامءَ بُرتگ انگت شماراسَئیناںءَ ھمے اِسپیتوکیں کُلاہ نیست –
 مایک دومی بزگ بزگءُ نیم چمی چاراِت آ دوئیناں نہ زانیں بلے من اے گپءِ پرواہ دارگءَ نہ اَتاں کہ من جُزءِ وانگءَ سُستاں ءُ منی ھمسرواں جُز ھلاس کتگ-چے ءَ کہ ھرچیزے وتی کَدءُ کالبے بیت ءُ ھرچیز وتی جاہءَ کیت ءُ اوشتیت لازم نہ اِنت کہ من مُلائے بہ باں ءُ اے ھم لازم نہ اِنت کہ ھرکس ھرچیز زانت من بزاناں گوں-
 وانگجاہءَ درستاں پیش سھبءَ ماھلہ سی پارہ وانینگ بوت آئی ءَ چہ پد نوں آدگہ کتاب اردو.انگلش.ھسابءُ کتاب وانینگ بوتاں-
 جُزوانگءِ تُرسءَ من مدام دیراں وانگءَ آتکاں-وانگجاہ ءَ سربوگءَ گوں من ھمے دیستگ کہ رھمت ءُ سلیم تَلو سرءَ مُرگااَنت من ھم بے جست ءُ بے پُرسءَ وتی بیگ ایرکتگ ءُ دوئینانی کَش ءَ گُوش گِپتگاں سکسک ءُ مسکرا کتگ کَنداِتگ-استادءِ بیمناکیں تواراِش کُتگ کہ وانگجاہءِ نیزورکیں کوٹی جَسکگءَ بوتگ-
 دیراں مارا توارے کتگ ءُ چار چار لٹے جتگ ءُ چمءِ سُھرترینتگ اَنت بروئے گرک بہ بئے بہ ننداِت-
 استاد نوربکش مشکئی سُھرگیں ءُ جان ءَ پُریں مردکے اَت سک بیمناک اَت وھدے کہ ھَکلے کُت بازبے دلیں مردمءَ شلوارتہ ءَ مِس ھم کُت-
 من رھمتءُ سلیم ٹاٹ ءِ گُڈسرءَ نشتگ اَتیں آدگہ مکتباں کہ درونت ونت ما ھم رٹہ جَت برے یات بوت ءُ برے ما پدءَ تَلوسرءَ اَتیں سٹ اسینڈ گوشاں بگر بہ نندءُ پادءَ یانکہ پونزءَ بدار ءُ شھماتءَ گرم کن …..برے لیزگ درآتکاں ءُ برے لمپ-
 استاد چہ ما بیزاری اَت مدام ما سئیں دَنتان اَتیں منی ھُدامُرزئیں مزنیں مات ءَ ھرروچ نرونڈ اِت ءُ گُشت اے وَ وانگے نہ اِنت کہ مشکتی ءَ بچ کُشت ءُ ایرکُتاں آوھداں من ھم مشکت ءُ مشکےءِ پرک نہ زانت ما گُشت بلکیں استاد نوربکش چہ مشکتءَ مئے وانینگءَ آتکگ-
 منی تروزھکے منی ھم مکتبی اَت بلے کھروارءَ سک رٹہ جَت ءُ درونت یات کُت درستاں چہ ٹاپ تِرءُ زَبرتر اَت سجھیں درونتے دل یات اَت بلے اگاں کَسےءَ جست بکوتیں کہ آدمی کجام اِنت گڑا گنوکو بوت برے لبزے سرءَ دستے ایرکُت-
 یک رندے ماسئیناں ارادگ کت کہ وانگجاہ ءَ بُن دَیں باکس منی بیگ ءَ اَت ءُ کسانیں شیشگے گاسٹیل ءَ پُراَت سلیم ءِ بیگ اَت مارا چہ اَبید دگہ کس سھیگ نہ اَت کہ ما پہ یک ناروائیں کارے لانک بستگ ـ
 ھازری بوگءَ اَت….گلام کادر…مھمد اسلم….ھاسل دلمراد….گھپور مھر….ھازری بوت مئے نام مرچی پدءَ استادءَ سرگوز کُتاں استادءَ رجسٹربند کُت مئے نام کشتگ اَتاں یانکہ استادءَ ھُنرکُت… مئے نام سال ماپ اَت…اگاں گڈسرءَ گُشتے سال ماپ پارٹی ماسئیناں یکیں گُٹءَ گُشت ھازرجُناب-
 استادءَ یک روچے منی پیروک گپتگ اَت کہ تئ نمساگ وانگجاہ ءَ شیتانی کنت چُکانی چمپلاں بلیڈوکےسرءَ بُرویت چُکان جَنت گپ نہ زوریت وانگجاہ ءَ مدام دیراں کیت-
 اندگی بیگاہ ءَ مزنیں پتءَ منءَ گپت ھاں بچءَ تو مزنیں گُنڈا ءُ تُرم خان ئے بوتگے وتءَ پجہ بیاروتی پتءَ پجہ بیار نالائک اے لٹءَ گندے؟دگہ پَرءَ توشیتانی کُت من ترءَ اگاں ھُوشگ چوپ نہ کُت منی ریشاں کُوٹ کن -پیروک برانزگپتگ اَت
 من وتءَ را بے کمارکُتءُ ھچ پَسّونہ دات اولی رند اَت کہ پہ من لوگءَ ھم لٹ آپءَ اَت لوگءِ مردم منی سرءَ جبرکنگءَ اَتاں کہ الّم بواں مِرئے دِرئے بواں کتابءِ دپ پچ اَت منی دیمءَ بلاھیں کوپے شیرچاہ پُراَت ءُ ایراَت مکسک دمال کنگ ءُ انزاربندگءَ اَتاں درست منی سرءَ زھرءَ پُراَتاں ماتءَ کمیں ساری ءَ ھبرکُت ءُ گُشت لاڑیں سک لاڑیں رھمت ءُ سلیم ءِ ھمراھی ءَ کپتگ سجھیں روچ کُچکے ٹانگے پروشگءَ گیش نہ بیت ھرچ کجءَ کہ آروسءِ بیت ھمے سئینانی جنگءُ پساد اِنت منی وَ گپءَ نہ زوریت منءَ وَ اے بچءَ دلریش کُتگ-مات ءَ دلپروشی دَرشاں کُت-
 ناکو ھم آتک ءُ سربوت منءَ بُرّے ھبرے دات منی ماتءِ گھارگنجاتون ھم آتک ءُ منءَ میاری ئے کُت –
 من درستانی گپاں گوشدارگ اَتاں ءُ منی دل چہ وانگءَ یاگی بوگءَ اَت-
 چے کتگ منی چُکءَ زاناں وانگءَ مدامَ راوگءَ اِنت اے دُو ماشٹرجندے کلپے منی چُکے دنتاناں کتگ -ماشٹرانچیں چیزے کہ سجھیں روچءَ گرم سرءَ چُکاں ڈوکوبہ کن؟
 من چماں ءَچست کُت دانکہ مزنیں مات منی پُشتءَ اوشتاتگ-بلے مزنیں پتءَ بیڑبُرت توگنوک کتگ بچءَ را گوں وتی بَلّوکی مھراں اگاں نوں دوبارگ ماشٹرءَ تئ نماسگے زنگ جَت؟من شُمارا دوئیناں راھے رواں مزنیں پِت یکبرے پَدءَسُھرترتگ اَت-
 نوں پہ من برزءَ اللہ اَت ءُ جھلءَ مزنیں مات اَت –
 منءَ لوگءِ مردمانیِ گپ ءُ ھَبراں تورینتگ اَت من دو رندءَ چہ گیش وتی دست پہ بیگ ءِ تہ ءِ باکس ءَ بُرتءُ وتی دوئیں سنگت بُروانانی سرءَ اشارہ ھم کُتاں کہ ھاں بزاں شُماجاڑی اِت….؟سلیم تیاراَت ءُ چم ءُ دو چم کنگءَ اَت کہ گاسٹیلان کدی چوں شانک بدیاں؟
 بلے منی دیم ءَ دھکان واستو نماسگ زھیرءُ تروزھک سوالک اوشتاتگ اَت ءُ وتی درونتءَ رَٹہ جنگءَ اَتاں
 اُستادءِ سُھرءُ اناریں چمانی تہ ءَ کہ من وتی سنگت رھمتءِ ڈاکٹریں اکس دیست منی سجھیں مَستیں واھشت اشکندبواں ءُ وروکاں وارت اَنت-
 منی گُوشاں ھمے یکیں دانک کپت اُستادجُستءَ اَت کہ تو وان ئے چی بئے؟
 من چمان چِست کُت دانکہ منی کِرءُ کَشءَ درست پائلیٹ انجینر استاد مُلا ءُ دگہ بازیں واجکارے اوشتوک اَت-
 استادءِ اے جَستءِ پَسّوءَ من سلیم چارت ءُ سلیم منءَ ….مئے دوئینانی دست بیگ تہ ءَ ھُشک بواں اَتاں کہ وانگجاہ ءِ گنٹی ءَ ٹن ٹن ٹن توار کُت-